Wat is die tersaaklike feite? Dit blyk indien kortliks gelet word op die onderskeie geskiedenisse van die volgende drie vlae: Die vorige landsvlag, die huidige landsvlag en die Kommunistiese vlag oftewel die hamer-en-sekel. Wat het in die geskiedenis van elk van hierdie drie vlae gebeur, m.a.w. wat is die verhaal van elkeen?
In die vroeë sestigerjare het die BBP van SA jaarliks teen 'n koers van 6% gegroei, terwyl die inflasiekoers 2% was. Die land was selfversorgend vir sy voedsel, terwyl hy 'n vername uitvoerder van vrugte en graanprodukte geword het.
Met die stigting van Sasol en die verkryging van brandstof uit steenkool, was die land besig om hom van sy afhanklikheid van die buitelandse oliemark te speen. Sy verdedigingsmag het een van die doeltreffendste ter wêreld geword, terwyl op die gebied van wetenskap en kernnavorsing Suid-Afrika 'n wêreldleidende rol begin speel het.
SA is aangekla deur die wêreld dat dit 'n polisiestaat is, maar in SA was 1,4 polisiemanne vir elke 1 000 mense, teenoor die ooreenstemmende syfer van 2,2 vir Brittanje, 3,5 vir Israel, 4,3 vir New York, en 10 vir Moskou.
In die loop van die tagtigerjare het die SA Weermag die Grensoorlog in die noorde van die destydse SWA / Angola teen die Russiese en Kubaanse invalsmagte gewen en het dit 'n sleutelrol gespeel in die uiteindelike val van die Sowjetryk. Teen hierdie weermag het die ANC-Umkhonto we Sizwe geen kans gestaan nie en ook geen veldslag gewen nie.
Wat opbouendheid betref, staan tussen die drie vlae die vorige landsvlag kop en skouers uit, trouens daar is eintlik nie 'n vergelyking nie.
Die vorige landsvlag is vir die Afrikaner as volk 'n eiendomlikheid wat gekoester en beskerm moet word.